Riigikogu kultuurikomisjon Teie: 12.11.2015 1-6/15-52/5

 Meie: 01.12.2015, nr 8-18/204-1

Eesti Lasteaednike Liidu kollektiivne

pöördumine.

Seoses Eesti Lasteaednike Liidu kollektiivse pöördumisega, palusite anda omapoolne ülevaade, millised on lasteaia õpetajate palgaläbirääkimiste põhimõtted ja protsess ning millised on omavalitsuste kavatsused 2016. aastal lasteaiaõpetajate palga tõstmisel.

Tulenevalt sellest viisime oma liikmete seas läbi küsitluse ja saabunud vastuste kokkuvõtteks võib öelda, et üldjuhul valla palgal olevate töötajate palkade osas räägitakse läbi vallaeelarve koostamise käigus vastavalt kohapeal väljakujunenud praktikale ja eelarve võimalustele.

Levinud praktika on järgmine: lasteasutuse juht saab vallavalitsuselt informatsiooni uue eelarveaasta eelarvetaotluse esitamiseks. Seejärel toimub arutelu vallavalitsuse ametnike ja lasteaia direktorite osavõtul, kus lepitakse kokku, millises mahus planeeritakse eelarve projekti lasteaedade õpetajate palga tõstmine. Seejärel arutatakse eelarve projekti lasteaedade hoolekogus, volikogu haridus- ja sotsiaalkomisjonis ning seejärel võtab volikogu vallaeelarve vastu ja reeglina kinnitab ka õpetajate ja haridusasutuste töötajate töötasustamise alused. Näiteks mitmes vallas kaasatakse lisaks lasteaia juhtkonnale eelarve läbirääkimistesse ka hoolekogude esimehed ja asutuse siseselt toimuvad konkreetsed läbirääkimised juhataja ja töötajate vahel.

Meile laekunud vastuste kohaselt enamus vastanutest plaanivad 2016. aastal tõsta lasteaiaõpetajate palkasid vastavalt eelarve võimalustele vahemikus 4%-st kuni 25%. Paljudes valdades on lasteaiaõpetajate palgamäärad seotud Vabariigi Valitsuse poolt kehtestatud õpetaja alampalga määraga ja üldine suund on, et lasteaiaõpetaja palk oleks samal tasemel kui koolis töötava õpetaja alampalk. Osades valdades (Kernu, Illuka, Tahkuranna jt) on juba täna lasteaiaõpetaja palk võrdsustatud koolis töötava õpetaja alampalgamääraga.

 Lugupidamisega.

(allkirjastatud digitaalselt)

Ott Kasuri

Eesti Maaomavalitsuste Liidu tegevdirektor